Talous- ja sosiaalikomitean lausunto aiheesta "Komission tiedonanto Euroopan parlamentille, neuvostolle ja talous- ja sosiaalikomitealle elintarvikkeiden sekä eläinlääkintä- ja kasvinsuojelualan valvonnasta ja tarkastuksista"

(98/C 235/02)

Euroopan komissio päätti 30. tammikuuta 1998 EY:n perustamissopimuksen 198 artiklan nojalla pyytää talous- ja sosiaalikomitean lausunnon edellä mainitusta tiedonannosta.

Asian valmistelusta vastannut ympäristönsuojelu-, kansanterveys- ja kuluttajajaosto antoi lausuntonsa 5. toukokuuta 1998. Esittelijä oli Leif E. Nielsen ja apulaisesittelijät Sergio Colombo ja Paul Verhaeghe.

Talous- ja sosiaalikomitea hyväksyi 27. 28. toukokuuta 1998 pitämässään 355. täysistunnossa (toukokuun 27. päivän kokouksessa) seuraavan lausunnon. Äänestyksessä annettiin 81 ääntä puolesta kolmen pidättyessä äänestämästä.

1. Johdanto

1.1. Jatkona komission huhtikuussa 1997 julkaisemalle kuluttajien terveyttä ja elintarvikkeiden turvallisuutta käsittelevälle tiedonannolle () komissio esittelee nyt käsiteltävässä tiedonannossa toimia, jotka liittyvät sen elintarvike-, eläinlääkintä- ja kasvinsuojelualan valvontapalveluiden laajentamiseen.

1.2. Komissio kuvailee lisäksi valvonnan tulevaisuuteen liittyviä suunnitelmia, jotka pohjautuvat komission IGS:n (hallinnon tarkastus) elintarviketurvallisuutta valvovia elimiä koskeviin selvityksiin ja suosituksiin (IGS:n raportti) ().

1.3. Vuonna 1996 antamansa lausunnon mukaan TSK ei ole vakuuttunut siitä, että nykyinen toimisto tulisi muuttaa virastoksi (). Komissio peruuttikin mm. talous- ja sosiaalikomitean lausuntoon viitaten ehdotuksensa perustaa eläinlääkinnän ja kasvinsuojelun tarkastusvirasto (). Komissio päätteli, että valvonta- ja tarkastusvastuu kuuluu jatkossakin komission yleisen vastuun piiriin kuuluvalle Irlannissa sijaitsevalle Euroopan elintarvike- ja eläinlääkintätoimistolle (Food and Veterinary Office, FVO), joka toimii pääosasto XXIV:n alaisuudessa.

1.4. Komissio on jatkuvasti sitä mieltä, että elintarviketurvallisuus ja kuluttajien terveyden suojelu voidaan parhaiten taata tehokkaaseen lainsäädäntöön pohjautuvalla elintarviketeollisuuden, jäsenvaltioiden valvontayksiköiden ja komission käytännön yhteistyöllä. Elintarviketeollisuuden on kehitettävä omia seuranta- ja valvontajärjestelmiään sen varmistamiseksi, että EU-määräyksiä noudatetaan elintarvikkeiden kaikissa tuotantovaiheissa. Keskeinen vastuu säilyy jatkossakin jäsenvaltioiden viranomaisilla, jotka myös soveltavat koordinoituja valvontaohjelmia ja tarkastuksiin perustuvia valvontamenetelmiä. Lisäksi komissio valvoo jäsenvaltioiden valvontaviranomaisten tehokkuutta tarkastuksiin perustuvan menetelmän avulla.

1.5. Edellä esitetyn perusteella komissio hyväksyy IGS:n raportin suositukset, jotka koskevat valvontatoimien laajentamista, yhteisten valvontayksiköiden mahdollisuuksia toimia puolueettomasti ja objektiivisesti sekä valvontayksiköiden toimeksiannon, henkilöstön tehtävien ja vastuualueiden, menetelmien, työtapojen jne. oikeudellisen ja virallisen aseman selkeää määrittelyä.

1.6. "Pellolta pöytään" -valvonta sisältää pieniä monialaisia tarkastusryhmiä, jotka kattavat kaikki tuotantovaiheet, kuten rehuteollisuuden, maatiloilla ja myyntipaikoissa sekä kuljetuksen aikana vallitsevat terveys- ja hyvinvointinormit sekä kyseisten elintarvikkeiden jalostuksen, varastoinnin, jakelun ja vähittäismyynnin. Tämän lisäksi ehdotetaan muutamien hätätilanneryhmien perustamista. Ne voisivat reagoida nopeasti kansanterveyteen tai eläinten ja kasvien terveyteen liittyviin kriisitilanteisiin unionissa.

2. Yleistä

2.1. Talous- ja sosiaalikomitea antaa täyden tukensa komission pyrkimyksille asettaa kuluttajien terveys ja elintarviketurvallisuus etusijalle ja kannattaa valvonnan järjestämisestä esitettyä seuraavin varauksin ja suosituksin.

2.2. Kuten jäljempänä todetaan, on erittäin tärkeää, että komission ja jäsenvaltioiden valvonta- ja seurantamahdollisuuksien täydellinen hyödyntäminen varmistetaan valvontaan liittyvillä säädöksillä sekä luomalla elintarvike- ja eläinlääkintätoimiston, muiden toimielinten ja jäsenvaltioiden välille asianmukainen ja sopiva yhteistyömenettely. Samoin on taattava valvontamenettelyjen mahdollisimman laaja yksinkertaistaminen ja perusteellinen koordinointi. Mikäli rakenne toimii vain teoriassa muttei käytännössä, tuloksena voi olla byrokratiaa ja tehottomuutta ja järjestelmään kohdistuvaa tuen ja luottamuksen puutetta. Sen vuoksi komitea arvostaa kaikkia aloitteita, jotka tähtäävät jäsenvaltioiden tämän alan elimien toiminnan koordinointiin.

2.3. Komission mukaan vuonna 1997 voimassa oli 76 neuvoston direktiiviä, jotka sisälsivät komission valvontavastuuta tai jäsenvaltioiden tai EU:n ulkopuolisten maiden toimien valvontaa koskevia määräyksiä (57 koski eläinlääkintää, 16 kasvinsuojelua ja kolme elintarvikkeiden ja elintarvikehygienian julkista valvontaa) ().

2.4. Vaikka määräysten yksinkertaistamista on tarpeen jatkaa, tarvitaan eräillä elintarvike-, eläinlääkintä- ja kasvinsuojelunaloilla tulevaisuudessa todennäköisesti sääntöjen ja toimenpiteiden lisäämistä. Esim. mikrobiologiaan liittyvien ongelmien lisääntyminen vaatii todennäköisesti EU-lainsäädännön laajentamista.

2.5. Unionin laajentuminen Keski- ja Itä-Euroopan maihin ja sen tuomat uudet rajat ja naapurimaat lisäävät jo sinällään huomattavasti tarvetta laajentaa komission valvonta- ja seurantapanosta etenkin eläinlääkinnän alalla. Tämän vuoksi on tärkeää, että hakijamaat omaksuvat EU-lainsäädännön mahdollisimman nopeasti, jotta siirtymäaikana mahdollisesti voimassa olevat poikkeukset jäävät kestoltaan mahdollisimman lyhyiksi.

2.6. Näin ollen tehokas ja toimiva EU:n valvonta- ja tarkastustoiminta on välttämätöntä määräysten soveltamiseksi sekä elintarvike-, eläinlääkintä- ja kasvinsuojelualalla tavoitteeksi asetetun korkean turvallisuus- ja terveystason saavuttamiseksi. Määräysten oikea ja yhdenmukainen soveltaminen sekä yhtenäiset tarkastusmaksusäännöt ovat lisäksi ratkaiseva edellytys yhtenäismarkkinoiden sujuvalle toiminnalle ja oikeudenmukaisten kilpailuehtojen varmistamiselle. Sen vuoksi komitea arvostaa kuluttajansuojalainsäädännön toimeenpanoa käsittelevää Edinburghin foorumia (11. 12. kesäkuuta 1998), joka on esimerkki tulevalle yhteistyölle, ja kehottaa yhdenmukaisuuden varmistamiseksi järjestämään elintarvikealalla säännöllisesti jäsenvaltioiden elintarvikevalvontaviranomaisten kokouksia.

2.7. Talous- ja sosiaalikomitea kannattaa näin ollen komission ehdotusta laatia suuntaviivat, joilla määräysten yhdenmukainen soveltaminen ja jäsenvaltioiden valvontaohjelmien koordinointi voidaan varmistaa. Suuntaviivojen tulisi myös kattaa elintarvikkeiden koko tuotantoketju ja tarkastuksiin perustuvat valvontajärjestelyt.

2.8. Talous- ja sosiaalikomitea kannattaa ehdotusta julkisen valvonnan järjestämisestä. Toimiston toimintatapojen tulee olla avoimia ja ulkoapäin seurattavissa. Lisäksi tulee luoda IGS:n raportin suositusten mukainen tehokas sisäinen valvonta (vrt. kohta 3.5).

2.9. Komission mielestä paikalla tehtäviä eläinlääkintäalan tarkastuksia koskevia tuoreimpia päätöksiä () täydentämään tarvitaan nopeita toimia. TSK on samaa mieltä siitä, että tarkastuskäynneillä jäsenvaltioiden tarkastusjärjestelmissä todetuista puutteista tulee tiedottaa Internetissä, vuosiraporteissa sekä kuluttaja- ja tuottajajärjestöjen vuosittaisissa neuvotteluissa. Kyseisellä jäsenvaltiolla tulee kuitenkin ennen tietojen julkaisemista olla mahdollisuus kommentoida puutteita ja oikaista väärinkäsitykset. Suoraan tai epäsuorasti yksittäisiin yrityksiin viittaavien tietojen julkaiseminen on sitävastoin ristiriidassa luottamuksellisten yritystietojen julkistamista koskevan EY:n perustamissopimuksen 214 artiklan kanssa ().

2.10. TSK tukee myös komission aikomusta selvittää, tarvitaanko jäsenvaltiotasolla muiden kuin eläinperäisten elintarvikkeiden, esimerkiksi hedelmien ja vihannesten turvallisuusnormien ylimääräistä valvontaa ja mahdollisesti jäsenvaltioiden ja yhteisön lisätoimia. Ratkaisevan tärkeää kuitenkin on, että edellä mainitulle on olemassa tarvetta, etteivät toimet perusteettomasti nosta tarkastusmaksuja.

2.11. Huolimatta elintarvikealan asettamisesta jatkossakin etusijalle on kotieläinten terveyttä ja viihtyvyyttä koskevien EU-sääntöjen noudattaminen yhtenäismarkkinoiden toiminnan kannalta edelleen ratkaisevan tärkeää. Tämän osoittaa aihetta käsittelevän lainsäädännön huomattava määrä.

2.12. YK:n elintarvike- ja maatalousjärjestö (FAO) on tässä yhteydessä lisäksi varoittanut uusien vakavien kotieläinsairauksien puhkeamisvaarasta, joka johtuu kotieläintuotannon keskittymisestä, pitkistä eläinkuljetuksista, uusista Lähi-Idän ja IVY:n maiden välisistä kauppareiteistä sekä epävakaista oloista ja tarttuvien kotieläintautien valvonnan ja tarkastusten puutteesta mm. Balkanilla. Kyseessä eivät ole pelkästään perinteiset tartuntataudit vaan myös BSE:n kaltaiset uudet sairaudet. Tähän liittyen FAO korostaa Euroopan maiden tehokkaan eläinlääkintähallinnon merkitystä.

2.13. Maailman kauppajärjestössä vapaan kansainvälisen tavaranvaihdon tasapainottamisesta käytävien neuvottelujen yhteydessä TSK kehottaa mm. kansanterveydellisistä ja turvallisuussyistä komissiota ja neuvostoa pyrkimään kaikin keinoin siihen, että unioni pitäisi kiinni valvontapolitiikastaan ja että se hyväksyttäisiin kansainvälisesti. Näin voidaan torjua kaupan vapauttamisesta elintarvike-, eläinlääkintä- ja kasvinsuojelualalla aiheutuvia ongelmia.

3. Erityistä

3.1. Elintarvike- ja eläinlääkintätoimiston toimintaa on tähän asti haitannut huomattava henkilöstöpula. Jää nähtäväksi, riittääkö IGS:n raportin suositusten mukainen vuosia jatkuva virkojen asteittainen lisääminen kaikkiaan 202:ksi (joista 127 A-palkkaluokan toimia) vastaamaan edellä mainittuja tulevaisuuden tarpeita.

3.2. Tinkimättä vaatimuksesta palkata hyvin koulutettua ja kokenutta henkilökuntaa tulee komission monimutkaisia ja hitaita työhönottomenettelyjä nopeuttaa, jotta toimisto saadaan mahdollisimman pian täysin toimintakykyiseksi. Mikäli näin ei tehdä, uhkaavat turhautuminen ja takaiskut, koska toimisto ei pysty kohtuullisessa ajassa vastaamaan sen toiminnalle asetettuja alakohtaisia ja poliittisia odotuksia.

3.3. Elintarvike- ja eläinlääkintätoimiston muutosta Irlantiin päätettiin valtioiden ja hallitusten päämiesten kokouksessa marraskuussa 1993, ja asia on siksi loppuunkäsitelty. Toimiston sijainti maaseudulla Grangessa noin 40 kilometriä Dublinin ulkopuolella on monessa mielessä ongelmallinen henkilöstön palkkaamisen ja tehtävien käytännön hoitamisen kannalta. Toimiston esitetyn laajentamisen yhteydessä komission tulee tarkkaan harkita, parantaisiko toimiston nykyistä keskeisempi sijoittaminen Dubliniin sen toiminnan tehokkuutta.

3.4. Samalla on vältettävä, ettei toimiston sijoittaminen Irlantiin luo Brysseliin päällekkäishallintoa siitä seuraavine epäselvine toimivaltakysymyksineen. Komission sisäisistä ohjeista huolimatta tehtävien jakaminen usean pääosaston kesken ja siitä seuraava tiedottamisen ja koordinoinnin tarve lisää väistämättä voimavarojen kulutusta huomattavasti ().

3.5. TSK tukee lisäksi tiukkaan sisäiseen hallintovalvontaan liittyviä komission suunnitelmia, joihin kuuluu mm. elintarvike- ja eläinlääkintätoimistoon perustettava sisäinen laaturyhmä, joka on valvontaelinten toimintaperiaatteiden edellyttämällä tavalla riippumaton toimiston sisäisestä hallintorakenteesta.

3.6. TSK, jonka jäsenet edustavat kaikkia tuotantoketjun vaiheita alkutuotannosta kuluttajiin, pitää komission esittämää tarkastus- ja valvontatoiminnan laajentamista erittäin tärkeänä ja seuraa kehitystä tarkasti. TSK odottaa, että se pidetään kehityksen suhteen ajan tasalla ja että sitä kuullaan myös alan jatkotoimia suunniteltaessa.

Bryssel 27. toukokuuta 1998.

Talous- ja sosiaalikomitean puheenjohtaja

Tom JENKINS

() KOM(97) 183 lopull., 30.4.1997.

() IGS:n 13.10.1997 tekemä tutkimus elintarviketurvallisuutta valvovista elimistä.

() TSK:n 27.11.1996 antama lausunto aiheesta "Ehdotus neuvoston asetukseksi (EY) Euroopan eläinlääkinnän ja kasvinsuojelun tarkastusviraston perustamisesta", EYVL C 66, 3.3.1997, s. 43.

() KOM(96) 223 lopull., EYVL C 239, 17.8.1996, s. 9.

() KOM(97) 183 lopull. liite II.

() Komission 4. helmikuuta 1998 tekemät päätökset 98/139/EY ja 98/140/EY komission asiantuntijoiden jäsenvaltioissa ja kolmansissa maissa paikalla tekemiä eläinlääkintäalan tarkastuksia koskevista tietyistä yksityiskohtaisista säännöistä EYVL L 38, 12.2.1998.

() Perustamissopimuksen 214 artiklan mukaan Euroopan yhteisöjen virkamies "ei saa ilmaista salassapitovelvollisuuden piiriin kuuluvia tietoja eikä varsinkaan tietoja yrityksistä taikka niiden liikesuhteista tai kustannustekijöistä".

() Vastuunjaon sekä tiedotuksen ja koordinoinnin periaatteita kuvaillaan komission 4.7.1997 julkaisemassa sisäisessä ohjeessa. Vastuu tieteellisistä komiteoista ja valvonnasta on PO XXIV:llä. PO III (elintarvikkeet), PO V (elintarvike- ja eläinperäiset sairaudet) ja PO VI (eläinlääkintä ja kasvinsuojelu) vastaavat lainsäädännön valmistelusta, toimeenpanosta ja noudattamisesta.